Document ID: 32007R1247

NEUVOSTON ASETUS (EY) N:o 1247/2007,
annettu 22 päivänä lokakuuta 2007,
asetuksen (EY) N:o 1947/2005 muuttamisesta Suomen siemenille ja siemenviljalle myöntämien kansallisten tukien osalta
EUROOPAN UNIONIN NEUVOSTO, joka
ottaa huomioon Euroopan yhteisön perustamissopimuksen ja erityisesti sen 36 artiklan ja 37 artiklan 2 kohdan kolmannen alakohdan,
ottaa huomioon komission ehdotuksen,
ottaa huomioon Euroopan parlamentin lausunnon,
sekä katsoo seuraavaa:
(1)
Asetuksen (EY) N:o 1947/2005 (1) 8 artiklan 2 kohdan ensimmäisen alakohdan mukaan Suomi voi myöntää komission suostumuksella tukia tietyille määrille siemeniä ja siemenviljaa, jotka on tuotettu yksinomaan Suomessa sen erityisten ilmasto-olosuhteiden vuoksi.
(2)
Komissio on antanut neuvostolle Suomen toimittamien tietojen perusteella laaditun kertomuksen asetuksen (EY) N:o 1947/2005 8 artiklan 2 kohdan toisen alakohdan mukaisesti. Kertomus osoittaa, että Suomen siementen ja siemenviljan tuottajat voivat saada tukea myös muista tukijärjestelmistä, ja että he voivat siten saada tukia, joiden tarkoituksena on myöntää suomalaisille viljelijöille korvausta niiden ilmasto-olosuhteiden vuoksi, joissa he toimivat.
(3)
Kertomuksesta ilmenee myös, että Suomen siemenviljan tuotanto on nousussa ja että siemenviljan tuontimäärät ovat pienet verrattuina kotimaiseen tuotantoon. Lisäksi kertomuksesta käy ilmi, että kotimaisen siementuotannon laskiessa tuonti on lisääntynyt ja päinvastoin, mistä voidaan päätellä, että kotimaiset siemenet on mahdollista korvata tuontisiemenillä ja että Suomen myöntämä kansallinen tuki voi vääristää kilpailua tuontituotteiden kanssa.
(4)
Lisäksi timotein siementen lisäystoiminta on Suomessa lähes optimaalisella tasolla ja se tapahtuu suhteellisen kilpailukykyisissä olosuhteissa. Timotein tuotantotuen pitäminen edelleen tuotantomääriin sidottuna mahdollistaa hyvin todennäköisesti timotein siementen tuotannon ylläpidon korkealla tasolla Suomessa. Timotein siementen kansallinen tuki olisi sen vuoksi lakkautettava.
(5)
Edellä mainituista syistä ja sisämarkkinoiden tehokkaan toiminnan varmistamiseksi on aiheellista poistaa Suomelta mahdollisuus myöntää kansallisia tukia siemenille ja siemenviljalle. Jotta suomalaisilla viljelijöillä olisi kuitenkin mahdollisuus valmistautua kansallisten tukien päättymisen aiheuttamaan uuteen tilanteeseen, siementen ja siemenviljan tuotantoon olisi timotein siemeniä lukuun ottamatta kuitenkin myönnettävä edelleen tukea viimeisen ylimääräisen siirtymäkauden ajan, jonka päätyttyä tuki lakkautetaan.
(6)
Jotta kansallisesta tukijärjestelmästä voidaan tehdä välivaiheen tarkastelu, Suomelta olisi edellytettävä yksityiskohtaista kertomusta myönnetyn kansallisen tuen tuloksista.
(7)
Sen vuoksi asetus (EY) N:o 1947/2005 olisi muutettava,
ON ANTANUT TÄMÄN ASETUKSEN:
1 artikla
Korvataan asetuksen (EY) N:o 1947/2005 8 artiklan 2 kohta seuraavasti:
”2. Suomi voi komission suostumuksella myöntää tukia enintään satovuoteen 2010 asti, mainittu satovuosi mukaan luettuna, tietyille määrille siemeniä ja siemenviljaa, jotka on tuotettu yksinomaan Suomessa, timotein (Phleum pratense L.) siemeniä lukuun ottamatta.
Suomen on toimitettava komissiolle viimeistään 31 päivänä joulukuuta 2008 yksityiskohtainen kertomus sallittujen tukien tuloksista.”
2 artikla
Tämä asetus tulee voimaan kolmantena päivänä sen jälkeen, kun se on julkaistu Euroopan unionin virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Luxemburgissa 22 päivänä lokakuuta 2007.

Labels: 4
17
19
6
18